Cancro (constelación)

**Cancro** (en aragonés o *cangrillo*) ye una d'as constelacions d'o zodiaco, situada entre a constelación de Cheminis a l'ueste y a de León a l'este. A lo norte, se troba la constelacion de Lupo cerbal. A lo sud, a d'o Can menor y la d'Hidra.

A constelación tamién da o suyo nombre a lo tropico de Cancro.

## Caracteristicas y obchectos
Ista constelación ye chiqueta y sin estrelas guaire luminosas; α Cancri nomás que tiene una magnitut 4.2. Cancro ye conoixida ta muitos aficionaus a l'astronomía como la constelación an que se troba Praesepe (M44), o *presepe* u *presepera*, un carrazo estelar ubierto an bi ye a estrela η Cancri, que puede alufrar-se con uns prismaticos. O Presepe abraca mas d'un grau cuadrau, alufrando-se a simple uello como una luz difusa. Dintro d'o Presepe, encara que dezaga d'éll bien luent, bi ha un grupo de galaxias que perteneix a lo carrazo de Coma-Virgo, visibles que con telescopios meyanos. D'altros obchectos d'o cielo profundo que se troban en Cancro son M67, un carrazo estelar ubierto bien viello, conoixiu dende tiempos antigos, y NGC 2775, una galaxia espiral de magnitut 11.3. En una nueit clara, pueden alufrar-sen a uello en a constelación bellas 50 estrelas. A estrela zeta d'a constelación ye una estrela triple.

## Mitolochía
A constelación retraye vagament a fegura d'un cangrillo de río, o que, chunto con a constelación d'Hidra, podría dar orichen a lo mito de l'Hidra de Lerna, un d'os Doce Treballos d'Heracles con que s'asocía.

Tamién se diz de Cancro que estió lo puesto ta o Sol acadio d'o Sud, puede estar que per a suya posición ta o solsticio d'hibierno en l'antiguidat. Dimpuesas s'asociaría con o cuatreno mes, *duzu*, o paso de chunio a chulio en o calendario occidental moderno, y se conoixería como la Puerta Norte d'o Sol.

Con tan pocas estrelas, estando istas tan poco luminosas, Cancro yera a ormino visto como un "Signo Escuro", descrito como negro y sin uellos. Dante en fa referencia en o canto XXV d'o suyo *Paradiso*:

## Historia d'o nombre
O nombre en sanscrito d'ista constelación estió *Karka* y *Karkata*; en tamil, *Karkatan*, y en singalés, *Kathaca*. Os indios posteriors la conoixioron como *Kulira*, d'o griego *Κολουρος* (Koluros), o vocable dato per o filosofo Proclo.

Arato la clamó *Καρκινος* (Karkinos), nombre que continó con Hiparco y Ptolomeu. A forma latinizata, *Carcinus*, apareixió en as Tablas Alfonsinas de Toledo. Eratostenes estendilló lo nombre a *Καρκινος, Ονοι, και Φατνη* (Cangrillo, Burros y Presepe).

O nombre de *Litoreus* (que habita la costa) ye de Manilio y d'Ovidio. Belaltros escritors clasicos en dicen *Astacus* y *Cammarus*. *Nepa* apareix en o *De Finibus* de Cicerón, y en as obras de Columela, Plauto y Varrón. (Todas tienen o significau de "cangrillo", "pantingana" u "gricha", u "alacrán").

Seguntes Kircher, en o Echipto d'os coptos yera *Κλαρια*, a *Bestia seu Statio Typhonis*, o Poder d'a Escuridat. La Lande la relacionó con Anubis, una d'as divinidaz echipcias que gosan d'asociar-se con Sirio.

En o "Libro d'el Trasoro" mencionan *cancer* en relación a las inundacions d'o río Nilo:

En o "Libro d'as Marabillas d'o Mundo" lo nombran como *cancro*:

## Referencias